知足
作者：衛宗武
朝代：宋

paragraphs: 束髮至皓首，雅意在林谷。
退閒十五年，一官如脫梏。
抱關尋故步，謬語不可贖。
投紱賦歸來，幸不至迷復。
有田可餉饑，有園可寄目。
有屋枵然大，其中無所蓄。
代步跨款段，課耕驅觳觫。
斗筲量易盈，菟裘計已足。
嘅方際時艱，已幸免僇辱。
年豐喜洊臻，我庾有新穀。
床頭酒一壺，架上書數束。
酒餘取書誦，豈不勝絲竹。
水北與城南，蒼筠列萬玉。
更須倣元亮，剩種松與菊。
招邀文字侶，吟哦日相屬。
自足了餘生，此外復何欲。